ფრიდრიხ ლაიბნიცი
ფრიდრიხ ლაიბნიცი (გერმ. Friedrich Leibnütz; დ. 24 ნოემბერი, 1597, ალტენბერგი — გ. 5 სექტემბერი, 1652, ლაიფციგი) — გერმანელი იურისტი, ლაიფციგის უნივერსიტეტის მორალის ფილოსოფიის პროფესორი, ამავე უნივერსიტეტის ფილოსოფიის ფაკულტეტის ასესორი. ცნობილი გერმანელი მეცნიერისა და ფილოსოფოსის გოტფრიდ ლაიბნიცის მამა. დაიბადა, სავარაუდოდ, ქალაქ ალტენბერგში 1597 წელს. იზრდებოდა მაისენში, ხოლო კარიერის შექმნა განაგრძო ლაიფციგში. ლაიბნიცი იყო ლუთერანული აღმსარებლობის მიმდევარი. 1644 წელს დაქორწინდა კატერინა შმუკზე, ცნობილი ლაიფციგელი იურისტის, ვილჰელმ შმუკის ქალიშვილზე. 1646 წელს შეეძინათ ვაჟი, გოტფრიდ ლაიბნიცი. ფრიდრიხ ლაიბნიცი გარდაიცვალა 1652 წლის 5 სექტემბერს, მემკვიდრეობად დატოვა პირადი ბიბლიოთეკა. მამის გარდაცვალებისას გოტფრიდი 7 წლისაც არ იყო. მოგვიანებით მამის მსგავსად, ისიც ლაიფციგის უნივერსიტეტში ასწავლიდა.